UPDATE - Robu despre percheziţiile de la Primăria Timişoara: Misiunea este să ridice înscrisuri, nu persoane

Primarul Timişoarei, Nicolae Robu (PNL), a declarat, marţi, că procurorii DNA care fac percheziţii la sediul primăriei într-un dosar ce vizează vânzarea de locuinţe naţionalizate către chiriaşii acestora, respectiv în baza Legii 112/1995, vor ridica documente, nu persoane.

Nicolae Robu a declarat, corespondentului MEDIAFAX, că acţiunea procurorilor anticorupţie are loc în cadrul unei anchete mai vechi, aflate în derulare.

”Este în desfăşurare o percheziţie la Primăria Timişoara. Misiunea este să ridice înscrisuri şi nu persoane. Este vorba de contractele de vânzare cumpărare pe Legea 112 începând din 1996 şi până în prezent. Alte lucruri nu mai am de precizat. Se ştie că e o anchetă în derulare mai demult şi în cadrul anchetei s-a ajuns la această percheziţie. Nu ştiu despre câte dosare este vorba”, a spus Nicolae Robu.

Potrivit unor surse judiciare, procurorii DNA fac percheziţii la Primăria Timişoara, într-un dosar privind vânzarea de locuinţe în baza legii 112/1995.

Conform surselor citate, în baza acestei legi au fost vândute mai multe locuinţe naţionalizate, aflate în centrul oraşului, unor magistraţi, procurori, poliţişti, dar şi unor familii de romi. Astfel, romii cumpărau un apartament într-un imobil naţionalizat, iar prin teroare îi convingeau pe ceilalţi proprietari să le vândă apartamentele la preţuri mici, întregul imobil intrând în posesia familiei de romi.

Unul dintre beneficiarii acestei legi este Vasile Bîc, prim-procurorul Tribunalului Timiş, susţin sursele citate. Acesta şi-ar fi cumpărat locuinţa cu patru camere plus dependinţe cu suma de 8.500 de lei, plătind un avans, apoi rate lunare până la achiziţionarea imobilului. Achiziţia locuinţei de către Bîc a mai fost anchetată, însă dosarul a fost clasat.

Fostul primar al Timişoarei Gheorghe Ciuhandu a declarat corespondentului MEDIAFAX că el ştie că totul s-a făcut legal.

”Nu ştiu ce să vă spun, habar nu am, nu am ce declaraţii să vă dau. Eu ştiu că tot ce s-a făcut, s-a făcut legal. Întrebaţi-i pe cei care suţin altceva”, a spus Gheorghe Ciuhandu.